1 Xo'on panok, i Jesus ca tijin chi be, xril jun mawach; lic mawach chi ralaxic. 2 I u tijoxelab xqui tz'onoj che: —Tijonel ¿wuchac xalax i achi-le mawach chi ralaxic? ¿Pachin xmacun chique ile? ¿Mokxa qui mac u chuch u kajaw, o xa u mac ire pu wach wi? —xe cha. 3 I Jesus xu bij chique: —N-are ti u mac ire, xak n-are ti qui mac u chuch u kawaw 'anawnak che. Xa che ire-le i Dios craj cu c'ut i nim laj u cho'ab chique i winak. 4 Presis quin 'an i chac chi Dios in u takom li chu 'onquil. (We xu rik i 'ij quin camic, ya n-quin chacun ta chic.) Tz'akat c'a pa'ij, presis coj chacunic; we ya xoc 'ekum, ya n-coj chacun ta chic. 5 Tz'akat in 'o chi chuwach i jyub ta'aj, in queje pacha i sak re i pa'ij —xu bij chique. 6 Are xrelej u bixquil ile, xu chubaj pich' u c'axaj pulew, xu yijba pich' xo'ol ru', y xu coj che u ba'wach i mawach. 7 Te'uri xu bij che: —Jat, ja ch'aja a palaj pa ya Siloe —xcha. (I tzij Siloe que'elok: "Takom".) I mawach xa 'ec, xe u ch'aja u ba'wach, y are xtzalij lok, ya ca tzun chic. 8 Are 'uri, ni'pa i je u besin, ni'pa i quilom i mawach o'onom lok, ique xqui bij: —Cakil yoj, are i achi-le are i mawach chi ca cubi chu tz'onoxic u mer —que cha. 9 'O jujun xe binic: —Lic are ire —xe cha. Xak 'o i xqui bij: —N-are taj, xui-ri, laj ca majawic —xe cha. Te'uri i achi xu bij: —Katzij, yin i qui bij —xu bij. 10 Y xqui tz'onoj che: —¿Wach u 'onquil xa 'ano chi xat tzunic? —xe cha che. 11 Ire xu bij chique: —Are achi chi "ma Jesus" quiqui bij che, ire xu yijba pich' xo'ol y xu coj che in ba'wach. Te'uri xu bij chwe: "Jat, ja ch'aja a ba'wach pa ya Siloe," xu bij chwe. Xin 'e 'ut y xin ch'ajo; te'uri xin tzunic —xu bij i achi chique. 12 —¿Pa 'o wi i achi-le? —xe cha che. —N-weta'am taj pa 'o wi —xu bij chique. 13 Te'uri ique xqui c'am bi i achi chi mawach te'ek, y xa 'e qui ya chiquiwach i je aj Fariséo. 14 I Jesus, are xu yijba i xo'ol, xak xrutzirsaj i mawach, che i uxlambal 'ij xo'on wi. 15 I aj Fariséo, are xupon i achi chiquiwach, xqui tz'onoj che wach u 'onquil xu 'ano are xtzunic. I achi xu bij chique: —Xu coj xo'ol che in ba'wach, te'uri xin ch'ajo, y wo'or quin tzunic —xu bij. 16 'O jujun chique i aj Fariséo xqui bij: —I achi chi queje ca 'anaw ile n-re ti Dios, man ca chacun chupam i uxlambal 'ij —xe cha. Xak 'o juban chic chique xqui bij: —¿Xataba ire ajmac laj winak, we ca tiqui chu 'onquil tak i milágro pacha ile? —xe cha. Rumal-i xpe coywal chiquiwach. 17 Xqui tz'onoj chic che i achi: —Yet, ¿wach ca ch'ob che i achi-le chi xrutzirsaj a ba'wach? ¿Pachin i achi-le ca bij yet? —xqui bij che. —I achi-le, are jun ajbil u tzij i Dios —xu bij i achi chique. 18 I aj Israel winak n-cacaj ta quiqui cojo chi i achi mawach te'ek, y wo'or ca tzun chic. Rumal-i xqui siq'uij u kajaw u chuch. 19 (Are xe upon u kajaw u chuch chiquiwach) xqui tz'onoj chique: —¿Are iwac'al iri chi qui bij yix lic mawach chi ralaxic? We katzij ile, ¿wach u 'onquil chi wo'or ca tzunic? —xe cha. 20 I u kajaw u chuch xqui bij chique: —Keta'am chi lic are i kac'al ile; xak keta'am chi mawach chi ralaxic. 21 Xui-ri n-keta'am taj wach u 'onquil xu 'ano chi ca tzun chic, xak n-keta'am taj pachin xcunaw u ba'wach. Chi tz'onoj che ire; ire ya nim chic, 'o chic u junab. Are ire mísmo cu bij chiwe wach u 'onquil xu 'ano. 22 Queje ile xqui bij u kajaw u chuch chique man xqui xij quib chique i nimak tak aj Israel winak. I je nimak-le qui bim chic chi n-'us taj we jun u cojom chi Jesus are i Tolque chatal rumal i Dios. We queje ile u 'onom jun, n-ca ya' ta chic che coc bi cu' pa qui molbal quib. 23 Rumal-i, xqui bij u kajaw u chuch: "Chi tz'onoj che ire, man ire ya tz'akatnak chic u junab," xe cha. 24 Te'uri i aj Fariséo xqui tak chic u siq'uixic i achi chi mawach te'ek. Xqui bij che: —Cha bij i sak laj tzij chuwach i Dios; man yoj keta'am chi i achi-le lic ajmac laj winak —xqui bij che. 25 —Yin n-weta'am taj we ajmac, xui weta'am chi yin in mawach te'ek, y wo'or quin tzun chic —xu bij. 26 Xak xqui tz'onoj chic che: —¿Wach xo'on chawe? ¿Wach u 'onquil xu 'ano are xat u tzunsaj? —xe cha. 27 Y xu bij chic chique: —Ya xin bij, y n-quiwaj ta qui cojo. ¿Wuchac quiwaj quin bij chic ucamul? ¿Mok quiwaj yix qui ya i wach ru'? —xu bij chique. 28 Rumal-i, xqui yo'ya i achi; xqui bij che: —Yet at jun chique u tijoxelab i ajmac-le, péro yoj oj u tijoxelab i mam Moises. 29 Keta'am chi Dios xch'a'at ru' i mam Moises ujer, péro i achi-le, mi pich' keta'am pa petnak wi —que cha. 30 I achi chi mawach te'ek xu la' chic u wach chique: —¿Wach u 'onquil ile chi yix n-iweta'am taj pa petnak wi? 'Alaj pa petnak wi, man xin u tzunsaj. 31 Keta'am chi Dios n-que u ta ti ajmaquib wach i quiqui tz'onoj che. Xui que u ta pachin i quiqui coj u 'ij, pachin i quiqui 'an wach craj ire. 32 C'a chu xebal 'ij sak n-ka tom taj we 'o jun cu tzunsaj jun mawach chi ralaxic. 33 I achi-le, we n-ru' ti Dios petnak wi, n-ta pu'ab-i cu 'an ile —xu bij i mawach te'ek. 34 Te'uri i aj Fariséo xqui bij che: —Yet, lic che awalaxic at sachnak chupam a mac. ¿Cawaj yet ca c'ut u tzij i Dios chake yoj? —xe cha che. Te'uri xquesaj li achi pa molbal'ib, y xqui bij che chi mupon chic chila. 35 I Jesus xu ta chi xquesaj li achi mawach te'ek. Are xu c'ulaj chic, xu bij che: —Yet, ¿cul a c'ux che u C'ojol i Dios? —xu bij. 36 I achi xu bij: —Nim laj winak, cha bij chwe pachinok, man cwaj quin cuba in c'ux che ire. 37 I Jesus xu bij che: —Ya awilom chic; are yin, chi cat lapan wu' —xu bij che. 38 —Kajwal, quin cuba in c'ux chawe —xu bij che, y xuqui chuwach i Jesus. 39 Te'uri i Jesus xu bij che: —Yin xin c'un chuwach i jyub ta'aj, quin 'alijinsaj pachin i je re i Dios y pachin i ne re taj. Ni'pa i je mawach pa canima, quin tzunsaj na chique; xak ni'pa i to' quiqui bij chi que tzun pa canima, que 'elok je mawach. 40 I aj Fariséo winak chi je 'o chila, are xqui ta ile, je 'o jujun chique xqui tz'onoj che i Jesus: —¿Xataba yoj xak oj mawach? —xe cha che. 41 I Jesus xu bij chique: —Ma tene iweta'am chi ix mawach piwanima, n-ti mac 'uri chiwij. Xui-ri, qui bij chi quix tzunic; rumal-i 'o i mac chiwij —xu bij chique.